### Πολιτειότητα B τάξης: Ψηφιακό Υλικό για Εκπαιδευτικούς
Αρχική | Εμείς και οι ομάδες μας | Μια γειτονιά: Όλοι διαφορετικοί, όλοι ίσοι! | Ευτυχία και φροντίδα | Με τι μετακινούμαστε; Με μέσα μεταφοράς! | Περπατάμε με ασφάλεια! | Οι βοηθοί μας για ασφαλείς μετακινήσεις! | Πληροφορίες

Προτεινόμενη διάρκεια: 1 διδακτική ώρα

Τα Μαθησιακά Αποτελέσματα σύμφωνα με το Πρόγραμμα Σπουδών για αυτή την ενότητα,

όπως αποτυπώνονται απλοποιημένα στο βιβλίο είναι:

? Θα διαπιστώσουμε τη χρησιμότητα των φαναριών και των διαβάσεων τύπου ζέβρα για τους πεζούς

? Θα περιγράψουμε τη σημασία των σημαντικότερων σημάτων οδικής κυκλοφορίας

Η ενότητα ξεκινά με συζήτηση στην τάξη για τις φιγούρες του “Σταμάτη” και του “Γρηγόρη” και γενικότερα για τη χρησιμότητα των φαναριών για την ασφάλεια όλων όσων κινούνται σε έναν δρόμο: των πεζών αλλά και των οδηγών/ επιβατών των οχημάτων.

Στη συνέχεια αξιοποιούμε το ΨΜΑ που ακολουθεί για να συζητήσουμε στην τάξη τους πολύ σημαντικούς κανόνες για να διασχίσουμε με ασφάλεια έναν δρόμο:

- Σταματάμε στο πεζοδρόμιο μπροστά από τη διάβαση τύπου ζέβρα ή - αν δεν υπάρχει - σε σημείο με ανεμπόδιστη ορατότητα αριστερά & δεξιά

- Ακούμε αν έρχεται κάποιο όχημα

- Κοιτάμε με προσοχή αριστερά, δεξιά και πάλι αριστερά αν έρχεται κάποιο όχημα!

- Μόνο αν είμαστε βέβαιοι ότι δεν έρχεται κανένα όχημα διασχίζουμε το δρόμο γρήγορα χωρίς να βιαζόμαστε και να τρέχουμε!

Ακολουθεί μια εικόνα (από αντίστοιχη δραστηριότητα του Ινστιτούτου ΟΔικής Ασφάλειας "Πάνος Μυλωνάς") όπου καλούμε τους μαθητές και τις μαθήτριες να εντοπίσουν λανθασμένες συμπεριφορές πεζών αλλά και επιβατών αυτοκινήτων:

- · Ένας άνθρωπος περπατά στο δρόμο και όχι στο πεζοδρόμιο μιλώντας μάλιστα στο κινητό τηλέφωνο!

- · Ενώ υπάρχει διάβαση πεζών ένας πεζός διασχίζει το δρόμο από άλλο σημείο!

- · Ένας πεζός διασχίζει το δρόμο, σωστά μεν από τη διάβαση πεζών αλλά την ώρα που ο φωτεινός σηματοδότης για τους πεζούς είναι κόκκινος!

- · Στο αυτοκίνητο δεν φορά κανείς ζώνη ασφαλείας!

- · Στο αυτοκίνητο το παιδί είναι όρθιο και μάλιστα στο μπροστινό κάθισμα!

Στη συνέχεια συζητάμε στην τάξη για τα σήματα οδικής κυκλοφορίας αξιοποιώντας τη σχετική άσκηση αντιστοίχισης 5 σημάτων, που συναντά κανείς συχνά και η ενότητα κλείνει με μια ομαδική δραστηριότητα για την ανάδειξη της σημασίας αυτών των 5 σημάτων.