### Πολιτειότητα B τάξης: Ψηφιακό Υλικό για Εκπαιδευτικούς
Αρχική | Εμείς και οι ομάδες μας | Μια γειτονιά: Όλοι διαφορετικοί, όλοι ίσοι! | Ευτυχία και φροντίδα | Με τι μετακινούμαστε; Με μέσα μεταφοράς! | Περπατάμε με ασφάλεια! | Οι βοηθοί μας για ασφαλείς μετακινήσεις! | Πληροφορίες

Προτεινόμενη διάρκεια: 3 διδακτική ώρα

Οι Στόχοι του Προγράμματος Σπουδών για αυτή την ενότητα είναι οι μαθητές/τριες να αναδείξουν, να ευαισθητοποιηθούν και να καλλιεργήσουν τις αξίες της ευτυχίας και της φροντίδας

Τα Μαθησιακά Αποτελέσματα σύμφωνα με το Πρόγραμμα Σπουδών για αυτή την ενότητα, όπως αποτυπώνονται απλοποιημένα στο βιβλίο είναι:

- Να αναφέρουν αξίες όπως η ευτυχία και η φροντίδα.

- Να περιγράφουν στιγμές ευτυχίας.

- Να αναγνωρίζουν τη σημασία της φροντίδας του ανθρώπου προς τον εαυτό του και προς τους άλλους, προς το περιβάλλον και προς καθετί σε αυτό.

- Να αναφέρουν τι κάνει ευτυχισμένους τους/τις ίδιους/-ες και πώς μπορούν να το πετύχουν.

- Να συγκρίνουν καταστάσεις: ευτυχία – δυστυχία.

Ο/η κάθε δάσκαλος/α μπορεί να ανα-διατάξει το υλικό που παρέχεται στο βιβλίο του/της μαθητή/τριας με τους τρόπους που επιθυμεί με βάση τη σύνθεση της τάξης του, το διαθέσιμο χρόνο και τις προτεραιότητες που έχει θέσει με τέτοιο τρόπο ώστε να επιτευχθούν τα μαθησιακά αποτελέσματα.

Στο παιχνίδι της παντομίμας οι λέξεις είναι τέσσερις: φροντίδα, στοργή, ευτυχία, δυστυχία. Κάθε παιδί διαλέγει μία λέξη και επιλέγει έναν συμμαθητή του ή μία συμμαθήτριά του. Αν βρει τη λέξη με βάση τις χειρονομίες και τις εκφράσεις συνεχίζει αυτός ή αυτή.

Στη δραστηριότητα της ομαδικής ζωγραφιάς δεν πρέπει να υπάρχουν οδηγίες από τη μεριά του δασκάλου ή της δασκάλας. Αφήνουμε τα παιδιά να σκεφτούν ελεύθερα και να διαμορφώσουν τις ζωγραφιές τους. Αν υπάρχει χρόνος συζητάμε τα σχέδιά τους.

Η ταινία με τίτλο “Κατανοώ, Νοιάζομαι, Συνδέομαι” (συμπληρωματικό υλικό) δημιουργήθηκε από τους μαθητές Λυκείου του Συνόλου Μιούζικαλ και Μουσικής Κινηματογράφου του Μουσικού Σχολείου Λάρισας στο πλαίσιο ενός πολιτιστικού προγράμματος και αποτελεί τη συμμετοχή του στον 11ο Διεθνή Μαθητικό Διαγωνισμό Ταινιών Μικρού Μήκους «Cinema… διάβασες;»- δημιουργία Λυκείων (Μυθοπλασίας) καθώς και τη συμμετοχή του στην κατηγορία “Νοιάζομαι και Δρω” λόγω της προσέγγισης της έννοιας της Αλληλεγγύης. Με σκοπό την καταπολέμηση των στερεοτύπων και προκαταλήψεων και την καλλιέργεια και προαγωγή του σεβασμού στη διαφορετικότητα, οι μαθητές του Συνόλου επινόησαν τη δική τους ιστορία, την ιστορία της "πολυφωνίας"! Φωνές "παράφωνες", ήχοι "παράταιροι", ρυθμοί "ασυντόνιστοι" έχουν θέση στο μουσικό μας Σύνολο; Φωνές "σκληρές" που απορρίπτουν το διαφορετικό και το απομονώνουν, φωνές υποστηρικτικές που τού εξασφαλίζουν χώρο να ανθίσει! Και - τι μαγεία - οι "ανένταχτοι", οι "περιθωριοποιημένοι" δημιουργούν, πρωτοτυπούν, οι κλίσεις τους φωτίζονται, είναι χρήσιμοι στην ομάδα μας! Και τότε οι φωνές ενώνονται, οι παραφωνίες εναρμονίζονται, η μουσική, ο χορός, η χαρά, η αποδοχή υπερισχύουν! Όλες οι "φωνές", όλα τα παιδιά του Συνόλου μας!