### Πολιτειότητα B τάξης: Ψηφιακό Υλικό για Εκπαιδευτικούς
Αρχική | Εμείς και οι ομάδες μας | Μια γειτονιά: Όλοι διαφορετικοί, όλοι ίσοι! | Ευτυχία και φροντίδα | Με τι μετακινούμαστε; Με μέσα μεταφοράς! | Περπατάμε με ασφάλεια! | Οι βοηθοί μας για ασφαλείς μετακινήσεις! | Πληροφορίες

Προτεινόμενη διάρκεια: 1 διδακτική ώρα

Οι Στόχοι του Προγράμματος Σπουδών για αυτή την ενότητα είναι οι μαθητές/τριες να:

- ευαισθητοποιηθούν σε θέματα φροντίδας και μέριμνας της γειτονιά τους προκειμένου όλοι οι άνθρωποι να διαβιώνουν ποιοτικά

- να διερευνήσουν θέματα που αφορούν α) στην κατοικία των ανθρώπων στο πέρασμα του χρόνου και β) στους άστεγους

Τα Μαθησιακά Αποτελέσματα σύμφωνα με το Πρόγραμμα Σπουδών για αυτή την ενότητα, όπως αποτυπώνονται απλοποιημένα στο βιβλίο είναι:

- Θα καταγράψουμε τι υπάρχει στη γειτονιά που μένουμε

- Θα αναγνωρίσουμε και θα καταγράψουμε είδη κατοικιών σε διάφορες εποχές αλλά και σε διάφορες χώρες

- Θα συζητήσουμε για τους ανθρώπους που δεν έχουν σπίτι

- Θα συζητήσουμε για την πρόσβαση ατόμων με κινητικά προβλήματα σε κτίρια της γειτονιάς μας

Ζητάμε από 2 μαθητές / μαθήτριες να διαβάσουν στην τάξη τα ποιήματα και προκαλούμε συζήτηση για τη σημασία που έχει για τον άνθρωπο να έχει ένα σπίτι να μείνει. Αναδεικνύουμε μέσα από τη συζήτηση το πρόβλημα της αστεγίας και καλούμε τους μαθητές να απαντήσουν στα ερωτήματα του βιβλίου σχετικά με τους άστεγους. Πρόκειται για λεπτό ζήτημα που πρέπει να χειριστούμε με προσοχή & ευαισθησία καθώς δεν αποκλείεται κάποιοι από τους μαθητές μας να αντιμετωπίζουν ή να έχουν αντιμετωπίσει στο παρελθόν μικρά ή μεγάλα προβλήματα σχετικά με τη στέγαση τους.

Αν έχουμε χρόνο και την τεχνική δυνατότητα μπορούμε να προτρέψουμε τους μαθητές μας να αναζητήσουν στο διαδίκτυο πληροφορίες για φορείς & υπηρεσίες στην περιοχή που είναι το σχολείο μας που συντρέχουν τους άστεγους.

Στη συνέχεια σχολιάζουμε τις εικόνες του βιβλίου με διάφορα είδη σπιτιών και τις ανάγκες που αυτά εξυπηρετούν στην Ελλάδα αλλά και στις υπόλοιπες χώρες και περιοχές του κόσμου. Υπάρχει και αντίστοιχο ΨΜΑ αντιστοίχισης των ονομασιών των σπιτιών με τις εικόνες.

Η ενότητα ολοκληρώνεται με το ζήτημα της ευκολίας/δυσκολίας πρόσβασης όλων των ανθρώπων στα σπίτια και στους χώρους μιας γειτονιάς. Επισημαίνουμε ότι οι δυσκολίες προσβασιμότητας μας αφορούν όλους μιας ακόμα και άτομα χωρίς μόνιμες αναπηρίες μπορεί να έχουν ένα ατύχημα που παροδικά να τους κατατάξει στα εμποδιζόμενα άτομα. Η σχετική συζήτηση πρέπει να συμπεριλάβει τις ευθύνες όλων μας σχετικά με την εξασφάλιση της προσβασιμότητας των ανθρώπων με μόνιμες αναπηρίες αλλά και όσων έχουν προσωρινά κινητικά ή άλλου είδους προβλήματα πρόσβασης σε όλους τους δημόσιους χώρους (π.χ. για τον απερίσκεπτο τρόπο που σταθμεύουμε πολλές φορές τα οχήματά μας, για την κακή κατάσταση των περισσότερων πεζοδρομίων μας, για την πρόσβαση σε δημόσιες υπηρεσίες από ανθρώπους με διαφόρων ειδών αναπηρίες κ.α.).