### Πολιτειότητα B τάξης: Ψηφιακό Υλικό για Εκπαιδευτικούς
Αρχική | Εμείς και οι ομάδες μας | Μια γειτονιά: Όλοι διαφορετικοί, όλοι ίσοι! | Ευτυχία και φροντίδα | Με τι μετακινούμαστε; Με μέσα μεταφοράς! | Περπατάμε με ασφάλεια! | Οι βοηθοί μας για ασφαλείς μετακινήσεις! | Πληροφορίες

Ο Στόχος του Προγράμματος Σπουδών για την ενότητα Κυκλοφοριακή αγωγή: Ο μαθητής ως πεζός - Κώδικας Οδικής Κυκλοφορίας είναι: Οι μαθητές/τριες να αναγνωρίσουν τον ρόλο τους ως πεζοί.

Η Κυκλοφοριακή Αγωγή περιλαμβάνει στο βιβλίο της Β δημοτικού τις επιμέρους θεματικές ενότητες:

- Οι μετακινήσεις στην καθημερινή μας ζωή.

- Μετακινούμαι ως πεζός με ασφάλεια!

- Οι βοηθοί μας για ασφαλείς μετακινήσεις!

Στη χώρα μας η Κυκλοφοριακή Αγωγή και η Οδική Ασφάλεια είναι τομείς όπου διαπιστώνονται μεγάλα ελλείματα, κάτι που αποτυπώνεται διαχρονικά στις στατιστικές για τα τροχαία δυστυχήματα και τις οδυνηρές συνέπειές τους (απώλειες ζωής, μόνιμες αναπηρίες, σοβαρά/ελαφρά τραυματίες). Η καλλιέργεια στις μικρές ηλικίες του Δημοτικού του απόλυτου σεβασμού απλών κανόνων Κυκλοφοριακής Αγωγής & Οδικής Ασφάλειας είναι μια από τις σημαντικότερες παραμέτρους πρόληψης των τροχαίων δυστυχημάτων.

Με αυτό το πνεύμα πρέπει να προσεγγιστούν οι ενότητες που ακολουθούν μιας και κυριολεκτικά, χωρίς καμία υπερβολή, μπορούν να σώσουν ζωές!

Πολύτιμο υλικό για τον/την εκπαιδευτικό που θέλει να εμπλουτίσει το μάθημα στις σχετικές ενότητες θα βρει στους διαδικτυακούς τόπους του:

- Ινστιτούτου Οδικής Ασφάλειας “Πάνος Μυλωνάς” www.ioas.gr

- Υπουργείου Υποδομών & Μεταφορών (Μεταφορές > Οδική Κυκλοφορία και Ασφάλεια > Οδηγός Εκπαίδευσης Κυκλοφοριακής Αγωγής). yme.gr

## Οι μετακινήσεις στην καθημερινή μας ζωή

Προτεινόμενη διάρκεια: 1 διδακτική ώρα

Τα Μαθησιακά Αποτελέσματα σύμφωνα με το Πρόγραμμα Σπουδών για αυτή την ενότητα, όπως αποτυπώνονται απλοποιημένα στο βιβλίο είναι:

- Θα διαπιστώσουμε ότι υπάρχουν πολλοί τρόποι για να μετακινούμαστε καθημερινά,

- Θα ομαδοποιήσουμε τα διάφορα μέσα συγκοινωνίας εποχές αλλά και σε διάφορες χώρες,

- Θα εκφράσουμε τις εμπειρίες μας από τις καθημερινές μας μετακινήσεις.

Αξιοποιούμε την εισαγωγική εικόνα και το αντίστοιχο ΨΜΑ για να συζητήσουμε στην τάξη σχετικά με τους πολλούς και διάφορους τρόπους που μπορούμε στον σύγχρονο κόσμο να μετακινηθούμε.

Στη συνέχεια καλούμε τους μαθητές να γράψουν 3 μέσα μεταφοράς που χρησιμοποιούμε για μετακίνηση στον αέρα και στη θάλασσα, καθώς και να αναγνωρίσουν και να κυκλώσουν στη σχετική εικόνα μέσα που συνήθως χρησιμοποιούμε για μακρινές / κοντινές αποστάσεις.

Ακολουθεί η καταγραφή 3 μέσων μεταφοράς στην ξηρά, 2 δικύκλων και ενός μέσου με περισσότερες από 2 ρόδες. Για κάθε άσκηση ζητάμε από διάφορους μαθητές να πουν στην τάξη τι έγραψαν, ώστε να ακουστούν όσο περισσότερα & διαφορετικά μέσα μεταφοράς γίνεται.

Η ενότητα ολοκληρώνεται με τους μαθητές να ζωγραφίζουν το μέσο μεταφοράς που επιθυμούν.